CELEX: 52016PC0022
Language: ro
Date: 2016-01-26
Title: Propunere de DECIZIE A CONSILIULUI de stabilire a poziției care urmează să fie adoptată în numele UE în cadrul Consiliului General al OMC cu privire la cererea Iordaniei de derogare de la normele OMC referitoare la perioada de tranziție pentru eliminarea programului său de subvenții la export

COMISIA EUROPEANĂ
            Bruxelles, 26.1.2016
            COM(2016) 22 final
            2016/0015(NLE)
            Propunere de
            DECIZIE A CONSILIULUI
            de stabilire a poziției care urmează să fie adoptată în numele UE în cadrul Consiliului General al OMC cu privire la cererea Iordaniei de derogare de la normele OMC referitoare la perioada de tranziție pentru eliminarea programului său de subvenții la export
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Obiectivul prezentei propuneri este de a stabili poziția care urmează să fie adoptată de Uniunea Europeană în cadrul Consiliului General al Organizației Mondiale a Comerțului (OMC) privind cererea Iordaniei de derogare de la normele OMC și de prelungire, până la 31 decembrie 2018, a perioadei de tranziție prevăzute la articolul 27 alineatul (2) litera (b) din Acordul privind subvențiile și măsurile compensatorii (denumit în continuare „Acordul SMC”) în scopul eliminării programului iordanian de subvenții la export. În luna iulie 2007, Consiliul general prelungise deja, până la 31 decembrie 2015, perioada de eliminare progresivă pentru această măsură. Iordania a introdus cererea sa de derogare în temeiul articolului IX.3 din Acordul OMC. 
            
            
               Această cerere de derogare ar constitui a treia prelungire a perioadei de tranziție pentru eliminarea treptată a schemei de subvenții. Prima prelungire a fost acordată în anul 2001, fapt care a dus la prelungirea perioadei de tranziție pentru eliminarea treptată până la sfârșitul anului 2007. Acest termen a fost prelungit a doua oară în luna iulie 2007, când Iordaniei i s-a acordat, printre altele, o nouă prelungire pentru eliminarea schemelor de subvenții la export până la 31 decembrie 2015. În timp ce această decizie a indicat că nu se mai puteau depune cereri de prelungire suplimentară, la momentul respectiv a fost imposibil să se prevadă situația actuală din regiune.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede că, atunci când o decizie având efect juridic trebuie adoptată în cadrul unui organism creat printr-un acord internațional, Consiliul, pe baza unei propuneri din partea Comisiei sau a Înaltului Reprezentant al Uniunii pentru afaceri externe și politica de securitate, adoptă o decizie de stabilire a poziției care trebuie să fie adoptată în numele Uniunii Europene. Acordarea unei derogări care să îi permită Iordaniei să prelungească perioada de tranziție pentru eliminarea programului iordanian de subvenții la export până la 31 decembrie 2018 intră sub incidența acestei dispoziții, întrucât decizia se adoptă în cadrul unui organism instituit în baza unui acord internațional (Consiliul General sau Conferința ministerială a OMC) care afectează drepturile și obligațiile Uniunii Europene.
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI 
            
            
               Nu se aplică.
            
            
               4.IMPLICAȚII BUGETARE
            
            
               Nu se aplică.
            
            
               5.ALTE ELEMENTE
            
            
               Comisia va fi autorizată să adopte o poziție în numele UE pentru a veni în sprijinul cererii Iordaniei de derogare de la normele OMC în vederea prelungirii perioadei de tranziție pentru eliminarea programului iordanian de subvenții la export până la 31 decembrie 2018, în măsura în care este necesar pentru a permite Iordaniei să acorde o derogare parțială sau totală de la plata impozitului pe venit din profiturile generate de anumite exporturi în perioada 1 ianuarie 2016 - 31 decembrie 2018. Această prelungire va oferi Iordaniei timpul necesar să elaboreze și să pună în aplicare un program de subvenții complet nou, compatibil cu normele OMC, care să vină în sprijinul întreprinderilor mici și mijlocii.
            
            
               Până la 31 decembrie 2018, Iordania va continua, în cadrul programului, să acorde avantaje IMM-urilor existente beneficiare, încercând totodată să facă față dificultăților economice, financiare și politice, precum și provocărilor apărute ca urmare a volatilității actuale din regiune, a fluxului de refugiați, a impactului continuu al crizei financiare mondiale, precum și ca urmare a crizei care afectează în paralel zona euro. De asemenea, Iordania consideră că o astfel de prelungire ar veni în sprijinul industriei sale, în contextul instabilității majore din regiune, care a afectat negativ accesul său la piețele tradiționale din țările învecinate, precum și rutele de tranzit către piețele internaționale. În cererea sa, Iordania indică, de asemenea, că se așteaptă ca măsurile de reformă adoptate de guvern și proiectele de infrastructură, inclusiv dezvoltarea unor surse alternative de aprovizionare cu gaze naturale, să înceapă să producă efecte pozitive asupra situației concurențiale a sectorului privat iordanian cel mai devreme începând cu anul 2018. 
            
            
               Conform celor declarate de Iordania, prelungirea perioadei de tranziție pentru eliminarea treptată a sistemului de subvenții până la 31 decembrie 2018 nu ar trebui să afecteze interesele altor membri care nu beneficiază de un astfel de tratament. Iordania a indicat, de asemenea, că nu se prevăd alte cereri de prelungire dincolo de această dată.
            
            
               UE recunoaște provocările economice cauzate de contextul politic extraordinar și unic din regiune cu care Iordania continuă să se confrunte, inclusiv fluxul semnificativ de refugiați din țările învecinate și povara financiară asociată, suspendarea schimburilor comerciale cu partenerii din regiune cum ar fi Irakul și Siria, precum și costurile suplimentare care rezultă din întreruperea surselor tradiționale de energie din Egipt și dezafectarea rutelor de tranzit rutier din Siria către Turcia. 
            
            
               În ceea ce privește UE, continuarea programului de subvenții la export este puțin probabil să aibă un impact economic semnificativ. Iordania deține o cotă foarte mică (0,04 % în 2013) din comerțul mondial. Balanța comercială bilaterală dintre UE și Iordania este covârșitoare în favoarea UE, exporturile de mărfuri din UE către Iordania reprezentând 92% din valoarea totală (4,0 miliarde de euro) a comerțului bilateral cu mărfuri în 2014. În același timp, produsele din Iordania nu se află într-o concurență semnificativă cu exporturile UE pe piețele țărilor terțe.
            
            
               Având în vedere aceste aspecte, UE poate să adere la consensul recent în favoarea cererii de derogare prezentate Consiliului General al OMC. 
            
            
               2016/0015 (NLE)
            
            
               Propunere de
            
         
         
            
               DECIZIE A CONSILIULUI
            
            
               de stabilire a poziției care urmează să fie adoptată în numele UE în cadrul Consiliului General al OMC cu privire la cererea Iordaniei de derogare de la normele OMC referitoare la perioada de tranziție pentru eliminarea programului său de subvenții la export
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
            
            
               având în vedere propunerea Comisiei Europene, 
            
            
               întrucât:
            
            
               (1)Articolul IX alineatele (3) și (4) din Acordul de la Marrakesh privind constituirea Organizației Mondiale a Comerțului (denumit în continuare „Acordul OMC”) stabilește procedurile de acordare a derogărilor privind acordurile comerciale multilaterale în anexele 1A, 1B sau 1C la Acordul OMC și în anexele lor. 
            
            
               (2)La data de 27 iulie 2007, Iordaniei i s-a acordat o prelungire, care a continuat până la 31 decembrie 2013 cu o perioadă de eliminare treptată care urma să se încheie la 31 decembrie 2015, în conformitate cu procedurile pentru continuarea prelungirilor, prevăzute de articolul 27.4 din Acordul privind subvențiile și măsurile compensatorii (Acordul SMC), ale perioadei de tranziție în temeiul articolului 27.2 litera (b) din Acordul SMC pentru anumite țări în curs de dezvoltare, în vederea eliminării programului său de subvenții la export care constă în scutirea totală sau parțială a impozitului pe venit pentru profiturile generate de anumite exporturi.
            
            
               (3)În conformitate cu articolul IX alineatul (3) din Acordul OMC, Iordania a prezentat o cerere de derogare de la obligația de eliminare treptată stabilită la articolul 27.4 din Acordul SMC până la 31 decembrie 2018. 
            
            
               (4)Acordarea acestei derogări nu ar trebui să afecteze în mod negativ economia sau interesele comerciale ale Uniunii Europene, sprijinind totodată Iordania în eforturile acesteia de a aborda provocările economice cu care se confruntă ca urmare a situației politice dificile și instabile din regiune. 
            
            
               (5)Prin urmare, este adecvat să se stabilească poziția care urmează să fie adoptată în numele Uniunii în cadrul Consiliului General al OMC în vederea sprijinirii cererii de derogare depuse de Iordania,
            
            
               ADOPTĂ PREZENTA DECIZIE: 
            
            
               Articolul 1
            
            
               Poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului este de a sprijini cererea de derogare prezentată de Iordania în ceea ce privește prelungirea perioadei de tranziție pentru eliminarea programului iordanian de subvenții la export până la 31 decembrie 2018 în conformitate cu termenii cererii de derogare. 
            
            
               Această poziție este exprimată de către Comisie. 
            
            
               Articolul 2
            
            
               Prezenta decizie intră în vigoare la data adoptării. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele